**О К Р Ъ Ж Н А П Р О К У Р А Т У Р А**

***Консолидирана версия***

**П Р А В И Л А**

**за организацията на работа на прокурорските помощници в Окръжна прокуратура – гр. Варна**

(утвърдени със заповед № 218/11.03.2019 г., изм. и доп.

със заповед № 643/02.06.2021 г.)

**Чл.1** Настоящите Правила за организацията на работата на прокурорските помощници в Окръжна прокуратура - Варна (Правилата) уреждат организацията на работата им в Окръжна прокуратура – Варна, техните задължения и реда на тяхното назначаване.

**Чл.2** (1) Прокурорските помощници в Окръжна прокуратура - Варна се назначават от административния ръководител - окръжен прокурор, въз основа на издържан конкурс за съдебен служител, по реда предвиден в Правилника за администрацията на Прокуратурата на Република България.

(2)Не се допуска преназначаването по реда на чл. 343 ал.2 от ЗСВ от каквато и да е длъжност в администрацията на ПРБ на длъжност „прокурорски помощник“.

(3) За прокурорски помощник в Окръжна прокуратура - Варна се назначава лице, което отговаря на:

* **Изисквания, съгласно чл.91, чл.92, ал.1 от ПАПРБ:**

1. да е български гражданин;
2. да е навършило пълнолетие;
3. да не е поставено под запрещение;
4. да не е осъждано за умишлено престъпление от общ характер;
5. да не е лишено по съответния ред от правото да заема определена длъжност;
6. да отговаря на изискванията по чл.107а, ал.1 от КТ;

* **Изисквания, съгласно чл.162 от Закона за съдебната власт:**

1. да има завършено висше юридическо образование по специалността „Право“;
2. да е преминало стажа, определен в чл.294 от ЗСВ и е придобило юридическа правоспособност;
3. да притежава необходимите нравствени и професионални качества, съответстващи на Кодекса за етичното поведение на българските магистрати;
4. да не е осъждано на лишаване от свобода за умишлено престъпление, независимо от реабилитацията;
5. да не е дисциплинарно освободено от длъжност изборен член на Висшия съдебен съвет за накърняване престижа на съдебната власт;
6. да не страда от психическо заболяване.

* **Допълнителни изисквания, съгласно длъжностната характеристика:**

1. компютърна грамотност – MS Office /WORD, EXCEL/, Internet;
2. умения за работа с правно-информационни системи – „АПИС“, „СИЕЛА“ и др.;
3. организираност и експедитивност;
4. умения за работа в екип и комуникативност.

(4) Прокурорските помощници в Окръжна прокуратура - Варна се атестират и повишават в ранг по реда на Правилника за администрацията на ПРБ.

**Чл.3** (1) – (изм. и доп. със заповед № 643/02.06.2021 г.) Прокурорските помощници подпомагат административния ръководител – окръжен прокурор, заместник - административните ръководители – заместник окръжни прокурори, както и прокурорите в Окръжна прокуратура – Варна, след писмена резолюция на административния ръководител – окръжен прокурор на ОП –Варна или оправомощен от него заместник“

(2) (изм. и доп. със заповед № 643/02.06.2021 г.) На прокурорските помощници в Окръжна прокуратура – Варна, могат да бъдат възлагани дейности като:

* Прокурорските помощници подпомагат прокурорите от ОП – Варна при изготвянето на прокурорски актове;
* изготвяне проекти на отговори на писма и сигнали;
* проучване, анализиране и обобщаване правната доктрина и съдебната практика по конкретни въпроси;
* изготвяне писмени становища по конкретни въпроси;
* участие в изготвянето на проекти за вътрешни актове - може да осъществява съгласуване и контрол по проекти на вътрешни актове;
* участие при изготвяне и обобщаване на анализи и справки;
* участие в работни срещи, семинари, конференции и други мероприятия;
* указване на съдействие на съдебните служители в рамките на своята компетентност.
* изпълнение на други задачи, възложени им от административния ръководител или оправомощен от него заместник

**Чл.4** (1) Прокурорските помощници носят отговорност за резултатите от изпълняваните от тях функционални задължения.

(2) При изпълнение на възложените им задачи прокурорските помощници осъществяват професионални контакти с магистрати и служители от Прокуратурата на РБ, както и с органи и организации в кръга на своите функционални задължения.

**Чл.5** (1) (изм. и доп. със заповед № 643/02.06.2021 г.) Прокурорските помощници водят електронна таблица, до която имат достъп и всички прокурори. В нея прокурорските помощници отразяват работата си, като описват всеки един проект на акт, справка или друга дейност, изготвени от тях, съобразно специфичните им служебни задължения по длъжностна характеристика и възложените допълнителни задачи от административния ръководител.

(2) При възлагане на задача, съответният прокурор извършва справка в таблицата и преценява естеството на задачата с натовареността на съответния прокурорски помощник.

**Чл.6** (1) Прокурорските помощници изпълняват възложените им задачи, в срока, определен от административния ръководител, заместник - административните ръководители и прокурорите от Окръжна прокуратура - Варна.

(2) Прокурорските помощници представят изготвените от тях проекти на постановления, отговори на писма, становища и други на прокурора, възложил му задачата, в срок, в електронен вид, като упоменава къде и как е записан файла в компютърната мрежа на ОП –Варна и/или на хартиен носител.

**Чл.7** (1) Прокурорските помощници са длъжни да пазят като служебна тайна сведенията, които са им станали известни в кръга на службата и засягат интересите на гражданите, юридическите лица, административните органи и държавата.

(2) Във връзка със служебната си дейност, прокурорските помощници нямат право да дават правни съвети и мнения на страните, на процесуалните им пълномощници или на трети лица.

**Чл.8** При изпълнение на служебните си задължения и в обществения живот прокурорските помощници трябва да имат поведение съобразено с професионалната етика и да не накърняват престижа на съдебната власт.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1**. Настоящите правила се издават на основание чл.246а, ал.3 от Закона за съдебната власт (ДВ, бр.1 от 2011 г., в сила от 04.01.2011 г., изм., бр. 62 от 2016 г., в сила от 09.08.2016 г.).

**§ 2.** Правилата влизат в сила от деня на утвърждаването им от административния ръководител – окръжен прокурор и се публикуват на интернет страницата на Окръжна прокуратура – Варна.

**§ 3.** Контрол по изпълнението на настоящите правила се осъществява от административния ръководител - окръжен прокурор на Окръжна прокуратура - Варна.